Vermiste seuntjie dood, verkool aangetref | Maroela Media
Volgens kapt. Tsekiso Mofokeng, 'n polisiewoordvoerder, is die seun se liggaam in 'n veld naby die Ramaphosa informele nedersetting gevind. "Daar was 'n kous in sy mond gedruk en 'n gebruikte kondoom is langs sy liggaam aangetref," het Mofokeng Dinsdag gesê.
Die seun is Maandag by die Reigerpark-polisiestasie as vermis aangemeld. Hy was Sondag vir die laaste keer gesien toe hy met maatjies in die gebied gespeel het.
"Sy liggaam is Maandagmiddag deur 'n voetganger opgespoor. Die voetganger het die polisie ontbied. Die liggaam pas die beskrywing van die vermiste kind."
Die polisie ondersoek 'n saak van moord en verkragting. Niemand is nog in verband met die voorval in hegtenis geneem nie.